Document ID: 32011L0003
Publication Date: 2011-01-17

Content:
DIRETTIVA TAL-KUMMISSJONI 2011/3/UE
tas-17 ta’ Jannar 2011
li temenda d-Direttiva tal-Kummissjoni 2008/128/KE li tippreskrivi l-kriterji speċifiċi tal-purità ta’ sustanzi ta' taħlil [kuluri] għall-użu fl-oġġetti tal-ikel
(Test b’relevanza għaż-ŻEE)
Il-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta' Diċembru 2008 dwar l-addittivi tal-ikel (1), u b'mod partikolari l-Artikolu 30(5) tiegħu,
Wara li kkonsultat lill-Awtorità Ewropea dwar is-Sigurtà fl-Ikel (EFSA),
Billi:
(1)
Id-Direttiva tal-Kummissjoni 2008/128/KE (2) li tippreskrivi l-kriterji speċifiċi tal-purità ta’ sustanzi ta' taħlil [kuluri] għall-użu fl-oġġetti tal-ikel liema kuluri jissemmew fid-Direttiva tal-Parlament Ewropew u tal-Kunsill 94/36/KE tat-30 ta’ Ġunju 1994 dwar il-kuluri għall-użu fl-ikel (3).
(2)
Skont l-Artikolu 30(4) tar-Regolament (KE) Nru 1333/2008 tal-Parlament Ewropew u tal-Kunsill, tas-16 ta’ Diċembru 2008 (4), l-ispeċifikazzjonijiet tal-addittivi tal-ikel koperti skont il-paragrafi minn 1 sa 3 ta’ dak l-Artikolu (li jinkludu wkoll l-addittivi awtorizzati skont id-Direttiva 94/36/KE) għandhom jiġu adottati, b'konformità mar-Regolament (KE) Nru 1331/2008 li jistabbilixxi proċedura ta’ awtorizzazzjoni komuni għall-addittivi tal-ikel, l-enżimi tal-ikel u l-aromatizzanti tal-ikel, fil-mument li dawk l-addittivi tal-ikel jiġu inklużi fl-Annessi skont dawk il-paragrafi.
(3)
Billi l-listi għadhom ma ġewx ikkompilati u biex jiġi żgurat li l-modifikazzjoni tal-Annessi tad-Direttiva 94/36/KE skont l-Artikolu 31 f'konformità mar-Regolament (KE) Nru 1333/2008 tkun effettiva u li l-addittivi hekk awtorizzati jikkonformaw mal-kundizzjonijiet sikuri ta' użu, id-Direttiva 2008/128/KE għandha għalhekk tiġi emendata.
(4)
L-Awtorità Ewropea dwar is-Sigurtà fl-Ikel ('il quddiem “l-Awtorità”) ivvalutat l-informazzjoni dwar is-sigurtà tal-użu tal-likopen bħala kulur tal-ikel mis-sorsi kollha fl-opinjoni tagħha tat-30 ta' Jannar 2008 (5). Is-sorsi li kienu kkunsidrati kienu dawn li ġejjin: a. E160d Likopen miksub b'estrazzjoni ta' solventi tat-tagħsir naturali tat-tadam aħmar (Lycopersicon esculentum L.) bit-tneħħija wara tas-solventi, b. likopen sintetiku u c. likopen minn Blakeslea trispora.
(5)
Il-leġiżlazzjoni preżenti tiffissa l-ispeċifikazzjonijiet biss għal-likopen tat-tadam aħmar u għandha bżonn tkun immodifikata rispettivament bl-inklużjoni taż-żewġ sorsi l-oħra. L-ispeċifikazzjonijiet tal-likopen estratt mit-tadam aħmar għandhom bżonn ikunu aġġornati. Id-diklorometan m'għandux bżonn li jkun elenkat fil-lista tas-solventi ta' estrazzjoni peress li m'għadux użat għal-likopen tat-tadam aħmar skont l-informazzjoni li waslet għand il-partijiet interessati. Hemm bżonn li l-limitu massimu għaċ-ċomb jitnaqqas minħabba raġunijiet ta' sigurtà u r-referenza dwar il-metalli tqal hija ġenerika wisq u m'għadhiex relevanti. Barra minn hekk, hemm bżonn li tkun aġġornata r-referenza għat-tagħsir naturali skont ir-Regolament (KE) Nru 1829/2003 tal-Parlament Ewropew u tal-Kunsill (6).
(6)
Qed ikun irrapurtat li d-diklorometan (klorur tal-metilin) qiegħad jintuża għall-manifatturar tal-formulazzjonijiet lesti-għall-bejgħ tal-likopen, imsemmi wkoll fl-opinjoni tal-Awtorità dwar is-Sigurtà tal-“Prodotti Idrodispersibbli Kesħin tal-Likopen (CWD) minn Blakeslea Trispora” tal-4 ta' Diċembru 2008 (7). Prodotti simili huma prodotti wkoll minn likopen sintetiku kif jissemma fl-opinjoni tal-Awtorità dwar is-sigurtà tal-Likopen Sintetiku tal-10 ta' April 2008 (8). Hekk kif l-Awtorità evalwat dan l-użu speċifiku, hemm bżonn li jkun awtorizzat dan lużu bl-istess livelli residwi li tqiesu matul l-evalwazzjoni.
(7)
Hu neċessarju li jiġu kkunsidrati l-ispeċifikazzjonijiet u t-teknikalijiet analitiċi għall-addittivi kif iffissati fil-Codex Alimentarius imfassal mill-Kumitat Konġunt tal-Esperti dwar l-Addittivi tal-Ikel (JECFA). B’mod partikolari fejn hu rilevanti, jeħtieġ li l-kriterji speċifiċi ta’ purità jiġu adattati biex jirriflettu l-limiti ta’ metalli tqal individwali ta’ interess.
(8)
Għalhekk, id-Direttiva 2008/128/KE għandha tiġi emendata skont dan.
(9)
Il-miżuri stipulati f’din id-Direttiva huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali, u la l-Parlament Ewropew u lanqas il-Kunsill ma opponihom,
ADOTTAT DIN ID-DIRETTIVA:
Artikolu 1
L-Anness I tad-Direttiva 2008/128/KE hu emendat skont l-Anness ta' din id-Direttiva.
Artikolu 2
Traspożizzjoni
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma’ din id-Direttiva sa mhux aktar tard mit-1 ta' Settembru 2011. Huma għandhom jikkomunikaw minnufih lill-Kummissjoni t-test ta’ dawn id-dispożizzjonijiet. Meta l-Istati Membri jadottaw dawn id-dispożizzjonijiet, dawn għandu jkollhom referenza għal din id-Direttiva jew ikunu akkumpanjati bit-tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir it-tali referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
Artikolu 3
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fi Brussell, is-17 ta’ Jannar 2011.

Metadata:
Eurovoc Level 1 Categories: 100149
100157
Eurovoc Level 2 Categories: 100259
100258
100215
100257
Eurovoc Level 3 Categories: 2735
1268
656
6052
All Eurovoc Categories: 1284
1590
2735
5967
6039
6052